
מושב שני

סדר היום:
1.
שינויים בתקציב לשנת 2010

נכחו:


חברי הוועדה: 


משה גפני – היו"ר

אורי אורבך

אורי יהודה אריאל

אמנון כהן

ציון פיניאן

פאינה (פניה) קירשנבאום

מירי רגב

חיים אורון (מ"מ)

מוזמנים:
 

יאיר אידר
-
רפרנט ביטחון פנים, אגף התקציבים, משרד האוצר

יונתן בר סימנטוב
-
רפרנט פנים, אגף התקציבים, משרד האוצר

אורי גבע
-
רפרנט ממשל ומינהל, אגף התקציבים, משרד האוצר

דני גלושנקוב
-
רפרנט השכלה גבוהה ומדע, אגף התקציבים, משרד האוצר

דניאלה גרא
-
רפרנטית חקלאות, אגף התקציבים, משרד האוצר

צחי דוד
-
רפרנט בינוי ושיכון, אגף התקציבים, משרד האוצר

אשר דולב
-
רפרנט תחבורה, אגף התקציבים, משרד האוצר

רועי כפיר
-
רפרנט בריאות, אגף התקציבים, משרד האוצר

עופר מרגלית
-
רפרנט ביטחון פנים, אגף התקציבים, משרד האוצר

אורן משה
-
רפרנט תקשורת, אגף התקציבים, משרד האוצר

עמית סדן
-
רפרנט הגנת הסביבה, אגף התקציבים, משרד האוצר

יאיר פינס
-
רפרנט ביטחון, אגף התקציבים, משרד האוצר

אושרה רודב
-
רפרנטית ממשל ומינהל, אגף התקציבים, משרד האוצר

אודי רמר
-
רפרנט אנרגיה, אגף התקציבים, משרד האוצר


-
רפרנט תרבות, אגף התקציבים, משרד האוצר

דוד בן שושן
-
ממונה תקציבים, משרד הפנים

דרורית שטיימץ
-
מנהלת אגף התקציבים, משרד ראש הממשלה

חנן פריצקי
-
מנהל אגף התקציבים, משרד הרווחה

אייל אביטל
-
מנהל אגף התקציבים, משרד המשפטים

אופיר להב
-
ממונה תקציבים, המשרד לקליטת העלייה

עמי צדיק
-
מרכז המידע והמחקר של הכנסת

ישראל מלאכי
-
יועץ לחה"כ אורי יהודה אריאל

מנהל הוועדה:
טמיר כהן

רשמת פרלמנטרית: אירית שלהבת
שינויים בתקציב לשנת 2010

היו"ר משה גפני:


אני עובר לסעיף האחרון: שינויים בתקציב לשנת 2010. 


פניות מספר 97-98 – משרד ראש הממשלה. 

אושרה רודב:


אני מבקשת, אם אפשר, לדחות את הדיון בפנייה הזאת למועד אחר מאחר והרפרנט שאמור להסביר את הפנייה לא נמצא כאן היום. הוא אמר לי שהוא צריך להסדיר עוד נושא אחד. 

דרורית שטיימץ:


חבל לעכב. הגעתי במיוחד כדי להסביר את הבקשה הזאת. אני נציגת משרד ראש הממשלה וזאת פנייה שלנו. 

היו"ר משה גפני:


תסדירו את הדברים ביניכם. נחזור לזה. 


פניות מספר 119-121 בעמוד 5 – תיאום הפעולות בשטחים. 

עופר מרגלית:


הפנייה נועדה לתגבר את תקציב תיאום הפעולות בשטחים, בסך 18.2 מיליון שקלים, עבור אכיפת הליכי התכנון והבנייה באזור יהודה ושומרון, וכן לתקצב את תקני העב"צ של העובדים בהתאם. 

היו"ר משה גפני:


זה פנייה של משרד הביטחון?

עופר מרגלית:


לא. של המינהל האזרחי. 

אורי יהודה אריאל:


יש איזה מידע שהצטבר מאז שהצגת לנו את זה בישיבה הקודמת? אין דבר חדש. 

 
אתה יכול לדווח כמה אישרה ועדת החריגים של המינהל האזרחי לבנות, כמה לא אישרה, כמה צווי התליה יש, האם ועדת התובנות עובדת, כמה כסף יש? האם תוכל למסור מידע על הכול?

עופר מרגלית:


ועדת התובנות רק עכשיו עבר אליה התקצוב והיא התחילה בתהליכים הבסיסיים. 

אורי יהודה אריאל:


התקציב עבר כאן בוועדה לפני חודשיים. אמרו לנו שיש לה 30 מיליון שקלים. ישב כאן נציג שלכם והסביר ש-30 מיליון שקל זה רק כדי להגיד לנו שיש תקציב, אבל יהיה כמה שיצטרכו. האם תוכל לתת לנו פרטים בכמה מקומות הפקחים היו, בכמה מקומות הם עצרו את הבנייה, בכמה מקומות הם התירו, כמה ועדת החריגים התירה, כמה שר הביטחון אישר, כמה ראש הממשלה שחרר, והאם ועדת התובנות עובדת, כמה תביעות נדונו בה, באיזה מצב כל תביעה נמצאת ומה אושר בינתיים? האם תוכל להשכיל אותנו?

אמנון כהן:


יותר מדי שאלות. 

אורי יהודה אריאל:


סלח לי, רוצים 18 מיליון שקל עבור זה. בוודאי יש לו תשובות. 

היו"ר משה גפני:


אתה יודע להשיב לחבר הכנסת אריאל?

עופר מרגלית:


אני מציע שתפנו למתאם הפעולות בשטחים. אני מניח שיש לו את כל הנתונים הללו. 

אורי יהודה אריאל:


אני מציע להזמין לכאן את מתאם הפעולות בשטחים. אם הוא רוצה, יבוא ויסביר לנו. אני מבין שאגף התקציבים מתקשה לענות, אבל אם מתאם הפעולות בשטחים יבוא לכאן ויסביר את הכול, נשקול את הבקשה. 

היו"ר משה גפני:


אין מנוס מלעשות את זה מכיוון שהנושא הזה עולה כל הזמן על-ידי חלק מחברי הוועדה. אבקש שמתאם הפעולות בשטחים יבוא לישיבה הבאה ואז תשאל את השאלות. הרפרנט מאגף התקציבים במשרד האוצר לא יודע להשיב על זה. 

אורי יהודה אריאל:


אנשי אגף התקציבים בסדר. בבקשה יבוא מתאם הפעולות בשטחים ונדבר אתו. 

היו"ר משה גפני:


חבר הכנסת אורון, יש לך מה להעיר בעניין הזה?

חיים אורון:


כן. יש לי מה להעיר. 

היו"ר משה גפני:


אנחנו מזמינים את מתאם הפעולות בשטחים ולא נצביע על זה היום. 

חיים אורון:


כלומר, אתם לא נותנים לממשלה לבצע החלטות שלה. 

אורי יהודה אריאל:


אתה אחראי עכשיו שכל החלטות הממשלה יתבצעו?

חיים אורון:


אני מחפש דוגמאות לדברי ההסבר להצעת החוק שלי. ביקשה אותי חברת הכנסת רונית תירוש שתהיה אופוזיציה רצינית בתנאי שתהיה קואליציה רצינית. אני מחפש דוגמאות, אז זאת עוד דוגמה. הממשלה מחליטה וחברי הקואליציה בורחים מן ההחלטה. 

היו"ר משה גפני:


ממש לא. חברי הוועדה שואלים שאלות, ושואלים כבר כמה פעמים, ואנשי אגף התקציבים במשרד האוצר לא יכולים להשיב עליהן. זה גם לא תפקידם, הם לא יודעים את הפרטים החשובים מאוד. לכן לישיבה הבאה יוזמן מתאם הפעולות בשטחים כדי שנוכל לאשר את זה. 


פנייה מספר 131, בעמוד 10 – המשרד לקליטת העלייה. 

אורי יהודה אריאל:


לא צריך דיון. אנחנו בעד. 

אופיר להב:


הפנייה נועדה לבצע שינויים פנימיים במשרד לקליטת העלייה. אלה שני שינויים ברמה לוגיסטית: פותחים תקנת השתתפות בהוצאות חשמל של המשרד לקליטת העלייה בירושלים. 

אמנון כהן:


על חשבון תעסוקת עולים?

אופיר להב:


לא. תעסוקת עולים זה הנושא השני. אלה שני נושאים שונים: תקנה שפותחים עבור הוצאות חשמל – 350,000 שקל. אנחנו מעבירים את זה למשרד הפנים. הנושא השני הוא תעסוקת עולים. 

היו"ר משה גפני:


נדמה לי שאתה לא מסביר את הפנייה שעליה דנים. מה אתה מסביר על פנייה מספר 131?

אופיר להב:


יש כאן שני שינויים פנימיים: 1) השתתפות בהוצאות חשמל, 2) השתתפות בנסיעות של עולים חדשים לאולפנים. 

היו"ר משה גפני:


שואל אותך חבר הכנסת אמנון כהן האם עבור הוצאות חשמל צריך להוריד מסיוע בתעסוקת עולים, כי מורידים 1.6 מיליון שקל מתעסוקת עולים ומעבירים לנושא שהצגת. 

אופיר להב:


350,000 שקל להוצאות חשמל מעבירים מתוך הוצאות חשמל. 

אמנון כהן:


זה לא מופיע בפנייה. אני לא רואה כאן הוצאות חשמל. 

אופיר להב:


בסעיף "אמרכלות", מעבירים 350,000 שקל מתקנה אחת לתקנה אחרת. 

היו"ר משה גפני:


זה בסדר. 

אופיר להב:


גם השני בסדר. 1.6 מיליון שקל מעבירים מתקנה אחת ומשלמים את זה מתקנה ייעודית. את ההסעות של העולים החדשים לאולפנים שילמנו עד היום מתקנה מסוימת. עכשיו רוצים לשלם את זה מתקנה אחרת. זה הכול. אין כאן קיצוץ או הפחתה. פשוט מעבירים את זה בהתאם לצרכים של המשרד. 

היו"ר משה גפני:


זה דבר נוסף: מורידים מתעסוקת עולים ומעבירים לקליטה בקהילה ושילוב. אלה שתי סוגיות נפרדות. 

אופיר להב:


אלה שינויים פנימיים על-פי הצרכים של המשרד. אין כאן הפחתה.

היו"ר משה גפני:


בסדר. 

פאינה (פניה) קירשנבאום:


זה שגרתי לגמרי. 

היו"ר משה גפני:


מי בעד אישור פנייה מספר 131? מי נגד? מי נמנע?

הצבעה

בעד פנייה מספר 131 – רוב

נגד – אין 

נמנעים – אין

הפנייה נתקבלה.

היו"ר משה גפני:


אין מתנגדים ואין נמנעים. פנייה מספר 131 נתקבלה. 


נחזור לפניות מספר 97-98 של המשרד לקליטת העלייה. נאמר כאן קודם שאתם רוצים לעכב את זה.

אושרה רודב:


אני חוזרת בי מן הבקשה לעכב את זה. אני מבקשת כן לדון בזה הפעם, אם אפשר. 

אופיר להב:


מדובר בהחלטת הממשלה מ-14 בפברואר 2008, להעביר את מערך הגיור מן המשרד לקליטת העלייה למשרד ראש הממשלה, בתיאום עם משרד ראש הממשלה. אלה הסכומים. זה מה שיש לנו בגיור וזה מה שאנו מעבירים למשרד ראש הממשלה. 

אורי אורבך:


זה לימודי יהדות?

אופיר להב:


כן, זה לימודי יהדות. 

היו"ר משה גפני:


מעבירים ממי למי?

אופיר להב:


מעבירים מן המשרד לקליטת העלייה למשרד ראש הממשלה את מערך הגיור של המשרד לקליטת העלייה. 

היו"ר משה גפני:


אבל במשרד לקליטת העלייה אמרו שהם לא מסכימים. אני לא מתערב בכלל בנושא הגיור, אבל הם אמרו שהם לא מסכימים. השתתפתי בדיון בוועדת העלייה, הקליטה והתפוצות.

דרורית שטיימץ:


הגענו להסכמה בנושא הזה עם המשרד לקליטת העלייה. במסגרת איגום המשאבים של כל מערך הגיור במשרד ראש הממשלה התקציב הזה עובר למשרד ראש הממשלה. משרד ראש הממשלה כבר עושה את הפעילות בנושא הזה. 

חיים אורון:


כמה גיורים היו בשנת 2009?

דרורית שטיימץ:


אני לא יודעת.

חיים אורון:


מי יכול לדעת?

היו"ר משה גפני:


הם לא עושים גיורים. יש בתי-דין לגיור. 

אורי יהודה אריאל:


בגדול, לא יותר מ-3,000. 

חיים אורון:


כמה כסף מעבירים עכשיו?

דרורית שטיימץ:


21 מיליון שקלים. 

חיים אורון:


21 מיליון שקלים ל-3,000 גיורים, זה 7,000 שקלים לאחד. לא רע ... גם אני יכול לפתוח מכון כזה?

אורי יהודה אריאל:


עכשיו רוצים לעשות פי חמש. השר נאמן רוצה לתגבר את זה לפי חמש. עכשיו תכפיל 3,000 גיורים בחמש: 15,000 גיורים. זה החשבון. לא בטוח שהוא יצליח, אבל זה מה שהוא רוצה. 

היו"ר משה גפני:


חבר הכנסת אורון, כל העניין הזה לא רלוונטי. גיור תלוי בשאלה אם רוצים להתגייר. לא בטוח שרבים רוצים להתגייר. קשה להצטרף לעם היהודי. 

פאינה (פניה) קירשנבאום:


קשה, אבל דואגים להקשות. 

היו"ר משה גפני:


לא דואגים להקשות. זה קשה. 

חיים אורון:


חבר הכנסת גפני, אני מסכים אתך לחלוטין שגיור תלוי בשאלה אם רוצים להתגייר. הפכו כאן את הגיור למפתח לכל מיני דברים אחרים ולכן הגיור כבר מזמן איננו מה שאתה סבור. כאן יש בינינו דווקא הבנה מלאה. הייתי רוצה שהגיור ייעשה באופן שמי שרוצה להתגייר יאמרו לו: אהלן וסהלן. אבל מי שלא רוצה להתגייר ובא לישראל לפי חוק השבות ונמצא כאן, אל תבלבלו לו את הראש. תעשו את ההליך הפורמלי הכי קצר, כי כולכם יודעים שאתם משתתפים בבלוף. עד שבא איזה רב אחד ופוסל את כל הגיורים של הרב דרוקמן, לא שלי. 

היו"ר משה גפני:


עד עכשיו אמרת נכון. כשאמרת "הרב דרוקמן" התחלת לזייף. עזוב את הרב דרוקמן. זה לא עומד לדיון. אני מסכים אתך לגמרי. נושא האזרחות ונושא חוק השבות לא קשור ליהדות. 

חיים אורון:


תסכימו לתת עוד שני מפתחות כדי להיכנס לעם היהודי. אתם תחזיקו מפתח אחד, הממשלה תחזיק מפתח שני והאנשים יחזיקו מפתח שלישי. 

היו"ר משה גפני:


לזה אני לא מסכים. 

חיים אורון:


אני יודע שאתה לא מסכים. 

היו"ר משה גפני:


אני מסכים אתך לחלוטין שאין קשר בין יהדות ובין אזרחות. תקפו את הציבור החרדי באשר לקליטת העלייה, בריב הסמכויות, אך לא היינו שם. זה ריב סמכויות שלא קשור אלינו. 

חיים אורון:


אני כבר לא יודע איפה אתם נמצאים, האמן לי. פה לא הייתם, שם לא הייתם. 

אורי אורבך:


אם נפתור את בעיית "מיהו יהודי" עכשיו מה נעשה אחר-הצהרים? ...

היו"ר משה גפני:


ניצור מחדש בעיה עם היהודים ...


יש עוד שאלות לגבי העניין הזה?

חיים אורון:


תנתק את העניין הזה מן האזרחות. 

דרורית שטיימץ:


אני מנהלת אגף התקציבים במשרד ראש הממשלה. הבקשה הנוספת שלנו במשרד ראש הממשלה היא לתגבר ב-1.5 מיליון שקל את משרד ההסברה והתפוצות לטובת שידורים בפרסית. משרד ההסברה מבצע התקשרות עם רשות השידור כדי שיהודי הקהילה באירן יוכלו לקבל עדכונים על מה שקורה כאן בארץ. 

אמנון כהן:


בגלל המצב שם?

דרורית שטיימץ:


כן, בהחלט בגלל המצב. 

פאינה (פניה) קירשנבאום:


לא יהרגו אותם שם על כך שהם מאזינים לשידורים? אולי אנחנו מוכרים להם חבל תלייה. 

דרורית שטיימץ:


כמו כן, בסיכום מסגרת שנקבע עם מרכז בגין ומרכז רבין, בסיס התקציב שלהם היה נמוך מאוד והוחלט לתגבר אותם במהלך השנה. הם מקבלים תוספת.

אורי יהודה אריאל:


בסיס התקציב שלהם היה נמוך ביחס לְמה?

דרורית שטיימץ:


נמוך ביחס לפעילות השוטפת שמתקיימת שם. 

אורי יהודה אריאל:


לפי דעתי ההקצבה שלהם נקבעה בחוק. 

דרורית שטיימץ:


היא קבועה בחוק, אבל היא לא מתוקצבת בבסיס התקציב ולכן אנחנו מתגברים אותם במהלך השנה. 

אורי יהודה אריאל:


אדוני היושב-ראש, ראוי לציון ולחיקוי שמקומות כאלה מקבלים תוספות משמעותיות כל-כך בהתאם למה שהם עושים, לא בהתאם לתקציב. אפשר לאמץ את זה עם אגף התקציבים גם לגבי הישיבות, הכוללים, בתי-ספר שדה ומוסדות רבים אחרים.

פאינה (פניה) קירשנבאום:


גם לגבי מורשת "גנדי".

אורי יהודה אריאל:


זה דוגמה טובה. זה כסף קואליציוני?

דרורית שטיימץ:


לא, זה לא כסף קואליציוני. 

חיים אורון:


אני מוכן להציע לך עוד פרמטר מדוע מוסיפים, פרט לפרמטרים שציינת. 

פאינה (פניה) קירשנבאום:


למה הם צריכים תוספת?

אורי יהודה אריאל:


אסביר לך. 

פאינה (פניה) קירשנבאום:


אל תסביר. אני יודעת. אני רוצה שהם יסבירו את זה כאן. 

אורי יהודה אריאל:


זה נובע מתוך גירעונות, כך קוראים לזה בעברית. כשאומרים "עודף פעילות על ההכנסות", כלומר נוצרו גירעונות. הם נוצרו מדברים טובים. הם עשו דברים טובים. בסדר גמור. אני שמח שהממשלה מעודדת את זה. 

היו"ר משה גפני:


אני תומך בזה מאוד. פנו אליי. במרכז בגין למשל התקציב הוא 4.8 מיליון שקלים ומגדילים אותו ל-7.4 מיליון שקלים. במרכז רבין התקציב הוא 3.8 מיליון שקלים ומגדילים אותו ל-8.5 מיליון שקלים. 

דרורית שטיימץ:


הבסיס לא זהה, אבל אנחנו מעמידים אותם על אותו הדבר בתוספת הזאת. 

היו"ר משה גפני:


אני לא נכנס לפרמטר הזה שבין מרכז בגין ומרכז רבין. אני מדבר על העיקרון, שהתוספת גדולה יותר מהתקציב כולו, למשל במרכז רבין. 

דרורית שטיימץ:


מרכז רבין מקבל במסגרת הזאת תוספת חד-פעמית לפתיחת המוזיאון על מנת שיוכלו להכניס משאבים נוספים. 

היו"ר משה גפני:


בסדר. מה זה "קידום שיתוף פעולה אזורי" בסך 4 מיליון שקלים?

דרורית שטיימץ:


זה לא אנחנו. 

חיים אורון:


זה המשרד לשיתוף פעולה אזורי בראשות השר סילבן שלום. 

היו"ר משה גפני:


מי יכול להסביר את זה? זה העברה פנימית בתוך המשרד לשיתוף פעולה אזורי. 

דרורית שטיימץ:


בפנייה הזאת הם מעבירים מהתקציב השוטף שלהם לטובת פעילות בנושא שיתוף פעולה אזורי. 

היו"ר משה גפני:


זה לא בסדר. בפנייה הזאת עשיתם סלט שלם. על חלק אני רוצה להצביע בעד, על חלק אני רוצה להימנע. זה לא בסדר.

חיים אורון:


זאת הפעם הראשונה שמביאים לנו סלטים?

היו"ר משה גפני:


הכניסו לכאן את מערך הגיור, הכניסו לכאן שידורים בפרסית, הכניסו לכאן את מרכז בגין ומרכז רבין, והכניסו לכאן את המשרד לשיתוף פעולה אזורי. 

חיים אורון:


וגם את השר יוסי פלד. 

דרורית שטיימץ:


השר יוסי פלד זה עדיין אנחנו. 

אייל אביטל:


המשרד לשיתוף פעולה אזורי נמצא בתקנות ראש הממשלה. 

אורי יהודה אריאל:


זה בסדר, אבל שמישהו יידע להסביר את מהות הפנייה. 

פאינה (פניה) קירשנבאום:


אני רוצה להכניס לשם גם את מורשת גנדי. 

היו"ר משה גפני:


את לא יכולה. זה העברה תקציבית. את צריכה לעשות הסכם קואליציוני. 

דרורית שטיימץ:


קודם כול צריכה להיות פנייה. 

חיים אורון:


אני בעד להוסיף את מורשת חזן, או את מי"ח: מורשת יערי-חזן. 

היו"ר משה גפני:


מי בעד פניות מספר 97-98? מי נגד? מי נמנע?

הצבעה

בעד פניות מספר 97-98 – רוב

נגד – אין 

נמנעים – 2

הפניות נתקבלו.

היו"ר משה גפני:


אין מתנגדים, יש שני נמנעים. פניות 97-98 נתקבלו. 


פניות מספר 132-133 בעמוד 12. 

עופר מרגלית:


העברת תקן כוח-אדם במשרד התשתיות הלאומיות לתקציב המינהל האזרחי בגין עובד מע"צ שעבר ליחידת התחבורה במינהל האזרחי, וביצוע שינויים פנימיים בתקציב המינהל האזרחי. 

היו"ר משה גפני:


עוד פעם תיאום פעולות בשטחים?

עופר מרגלית:


כן. 

אורי יהודה אריאל:


אדוני היושב-ראש, אני לא מבקש לשאול כי הוא לא יודע, ואני לא אחראי להביך את מר עופר מרגלית. אני רוצה לבקש שהפנייה תמתין עד להגעת מתאם הפעולות בשטחים שיסביר את כל המבנה. נשמע פעם אחת על הפעולה המבורכת של תיאום הפעולות בשטחים וכל מה שהם עושים. 

היו"ר משה גפני:


אל תגיד אם היא מבורכת או לא מבורכת לפני שאתה שומע. אחרי שתשמע, תגיד אם היא מבורכת או לא מבורכת. 

אורי יהודה אריאל:


אצלנו מדברים בלשון נקייה, אדוני היושב-ראש.

היו"ר משה גפני:


הפנייה הזאת תעלה לדיון שוב בישיבה שאליה יגיע מתאם הפעולות בשטחים. 


פנייה מספר 134 בעמוד 18 – 1.5 מיליון שקל למפעלי כלכלה. 

אושרה רודב:


אני רפרנטית ממשל ומינהל. הפנייה נועדה לתקצוב 1.6 מיליון שקל בחברה למפעלי כלכלה, ולביצוע שינויים פנימיים בהתאם לסיכום עם החברה. 

היו"ר משה גפני:


מה היא החברה למפעלי כלכלה?

אושרה רודב:


אני מנסה לברר את זה עכשיו. 

היו"ר משה גפני:


אז תחזרי אלינו בהמשך ובינתיים נמתין. 


פנייה מספר 136, בעמוד 20 – תיאום הפעולות בשטחים. 

עופר מרגלית:


כאן מדובר רק בהמרה של תקנים, מתקני עבודה בלתי צמיתה לשיאי כוח-אדם. זאת הוראה של נציבות שירות המדינה, שלא יהיו עובדים זמניים, להפוך אותם לעובדים קבועים. 

היו"ר משה גפני:


אילו עובדים?

עופר מרגלית:


עובדים ביחידות השונות. יש לי כאן פירוט. 

היו"ר משה גפני:


תציג לנו דוגמאות בולטות.

עופר מרגלית:


ביחידת האוצר, ביחידת איכות הסביבה, ביחידה לבריאות, ביחידת המדידות. בכל היחידות של המינהל האזרחי. 

אודי רמר:


אלה עובדים שבדרך כלל עובדים למעלה מ-5 שנים במשרד.

אורי יהודה אריאל:


אני מבקש שנמתין עד שנשמע את מתאם הפעולות בשטחים. הוא יבוא לכאן במילא. זה חיכה אלפיים שנה, אז מה קרה?

עופר מרגלית:


זה מהלך סטנדרטי בכל המשרדים. זה לא ייחודי למינהל האזרחי. 

אורי יהודה אריאל:


תקיים בהקדם ישיבה עם מתאם הפעולות בשטחים, אולי תוך שבוע. 

היו"ר משה גפני:


בסדר, אני נכנע בפני חברי הוועדה. אבל אולי כן אפשר לאשר את זה. 

פאינה (פניה) קירשנבאום:


מה העובדים אשמים?

אורי יהודה אריאל:


טוב, אני נענה לבקשת חברי הוועדה ומסיר את הבקשה שלי לעכב את אישור הפנייה. 

היו"ר משה גפני:


מי בעד פנייה מספר 136? מי נגד? מי נמנע?

הצבעה

בעד פנייה מספר 136 – רוב

נגד – אין 

נמנעים – אין

הפנייה נתקבלה.

היו"ר משה גפני:


אין מתנגדים ואין נמנעים. פנייה מספר 136 נתקבלה. בפניות האחרות שנוגעות למינהל האזרחי נבקש לשמוע בישיבה הבאה את מתאם הפעולות בשטחים.


פניות מספר 137-138, בעמוד 23. 

יונתן בר סימנטוב:


הפנייה התקציבית נועדה להקצות תוספת של 32.5 מיליון שקלים למשרד הפנים לצורך מענקים ביטחוניים ושיפוי בגין הנחות בארנונה. זה בהתאם להחלטת הממשלה בנושא תוכנית סיוע לשדרות ועוטף עזה. 

היו"ר משה גפני:


לקחתם את זה מתמיכות במוצרים ציבוריים?

פאינה (פניה) קירשנבאום:


מה זה "תמיכות במוצרים ציבוריים"?

היו"ר משה גפני:


זה אחד הבוֹרות התקציביים שיש למשרד האוצר. זה סעיף שאנחנו מאשרים והם משחקים אתו. 

אורי יהודה אריאל:


הסכום הזה הוא פיצוי בגין נזקים או זה מעין סעיף כללי?

היו"ר משה גפני:


שיפוי בגין הנחות בארנונה. 

אורי יהודה אריאל:


מה הנוסחה של זה?

יונתן בר סימנטוב:


מדובר על שדרות ועל עוד כמה מועצות אזוריות בעוטף עזה. כיצד זה עובד? יש את תקנות ההסדרים (הנחה מארנונה). על-פי התקנות הללו, יש שם הנחה של 50% בארנונה – השנה ההנחה קצת פחות מ-50%, הנחה של כ-30% – כדי לעודד את האוכלוסייה באזור הזה. המדינה, כדי לא לפגוע ברשות המקומית, משפה את הרשות המקומית בגין ההנחה הזאת. 

אורי יהודה אריאל:


זה הדבר היחיד או יש שם עוד מרכיבים שונים?

יונתן בר סימנטוב:


יש שם שני מרכיבים: 25 מיליון שקל, הנחות בארנונה; ו-7.5 מיליון שקל למענקים ביטחוניים. מכיוון שלרשויות המקומיות הללו יש הוצאות ביטחוניות בשל המצב הביטחוני הן מקבלות שיפוי נוסף. שני הדברים הללו הם בהתאם להחלטת הממשלה. 

פאינה (פניה) קירשנבאום:


כבוד היושב-ראש, לפני שנה וחצי עברנו מערכת בחירות מוניציפלית נרחבת. לפי חוק הבחירות, 15% מהוצאות הרשימות מעוכבות עד קבלת אישור של מבקר המדינה. האישור של מבקר המדינה הגיע בתחילת חודש פברואר והרשימות שקיבלו דוח חיובי היו אמורות לקבל 15% יתרה. הכסף מוועדת הבחירות המרכזית עבר למשרד הפנים, אך משרד הפנים עד היום לא העביר את ה-15% לרשימות, בטענה שאין לו כסף. לפני שמעבירים לכל סעיף אחר, אני מבקשת לדעת מדוע רשימות שלקחו הלוואות בבנקים ומשלמות ריביות עד היום לא קיבלו את הכסף שהן אמורות לקבל. 

יונתן בר סימנטוב:


את מדברת על הבחירות לרשויות המקומיות. על-פי החוק משרד הפנים מתקצב את כל ה-100% ואחר-כך יש קיזוז לגבי ה-15% הנותרים. לפעמים המדינה מתקצבת קצת יותר מכיוון שיש רשויות שלא נכנסות למועצות ואז הן לא זכאיות לסכום, או שהמנדטים שקיבלו נמוכים ואז נעשה קיזוז. לגבי הרשויות המקומיות שאין להן סיעת-אם בכנסת, הכסף חוזר למשרד הפנים, אבל יש תהליך על-פי החוק, שכאשר סיעת-אם נמצאת בכנסת אז הכסף במקום לחזור למשרד הפנים חוזר לכנסת. יש כאן איזה משחק, שבמקום שהכסף יחזור למשרד הפנים הוא חוזר לכנסת. 

פאינה (פניה) קירשנבאום:


לא הבנתי כלום ממה שאמרת פרט לדבר שידעתי, שהכסף לא נכנס לבנק. התשובה שקיבלתי ממשרד הפנים, שאין לכם כסף לשלם את ה-15%. עכשיו תגיד רק מאין תיקח כסף כדי לשלם. 

יונתן בר סימנטוב:


כרגע הכסף נמצא בכנסת. צריך להעביר את הכסף הזה, אבל כדי לא להמתין נעשה איזו הלוואת גישור. 

אמנון כהן:


במה קשורה הכנסת לבחירות לרשויות המקומיות?

היו"ר משה גפני:


זה קשור, משום שסיעת-האם נמצאת בכנסת. 

יונתן בר סימנטוב:


בדיוק. זה חוזר לסיעות-האם. כרגע נעשה פניית גישור. 

פאינה (פניה) קירשנבאום:


מדובר על כל הרשימות שיש להן סיעות-אם בכנסת? 

היו"ר משה גפני:


אלה שיש להן סיעות-אם בכנסת צריכות לקבל את זה מן הכנסת. 

פאינה (פניה) קירשנבאום:


לא מן הכנסת. כל מה שקשור לבחירות המוניציפליות מגיע ממשרד הפנים ולא מן הכנסת. בבחירות בערד לא שילמו אפילו מקדמות לאף אחד. אף רשימה לא קיבלה מקדמה, גם בטענה שאין למשרד הפנים כסף. 

ציון פיניאן:


זה בגלל התוצאות ...

היו"ר משה גפני:


נניח שיש לי סיעת-בת בערד. מאין אני מקבל את המימון? 

יונתן בר סימנטוב:


המימון מתקבל ממשרד הפנים, אבל הוא חוזר לכנסת. 

היו"ר משה גפני:


נניח שלסיעת יהדות התורה יש רשימה בערד שהיא סיעה-בת שלה. מאין תקבל את כסף לחשבון הבנק שלה?

יונתן בר סימנטוב:


הכסף מתקבל ממשרד הפנים, אבל נערך חישוב לפי מספר המנדטים שיש לסיעת-האם. בסופו של דבר לפי תוצאות הבחירות בודקים כמה בדיוק צריך לתת, וגם דוח מבקר המדינה בודק כמה בדיוק צריך לתת. בעקבות הבדיקה המדוקדקת מתנהל תהליך של קיזוז. כאשר יש סיעת-אם, הכסף חוזר, אבל במקום לחזור למשרד הפנים הוא חוזר לכנסת. לכן יש חוסר במשרד הפנים, אבל הכסף נמצא. הוא נמצא בכנסת. 

אמנון כהן:


מתי הכסף מגיע אליהם?

פאינה (פניה) קירשנבאום:


מתי הכסף חוזר לסיעת-האם?

יונתן בר סימנטוב:


אנחנו באמצעם של תיאומים עם החשב כדי שישחרר את זה. 

פאינה (פניה) קירשנבאום:


מי ישלם את הריביות על העיכוב מחודש פברואר ועד עכשיו על הכסף שמוחזק ולא משולם? הכסף אמור היה לעבור בחודש בפברואר לאחר אישור דוח מבקר המדינה. אנחנו נמצאים בסוף חודש אפריל. הבנקים גובים ריביות של מיליוני שקלים. מי יכסה את פער הריביות?

אמנון כהן:


זאת בעיה מובנית.

יונתן בר סימנטוב:


אין לי תשובה לתת לך. 

היו"ר משה גפני:


אל תקשרי את זה. 

פאינה (פניה) קירשנבאום:


כל מה שאני אומרת, אתם אומרים: אל תקשרי. כאשר ימצאו כסף אאשר להם את הפניות התקציביות. 

אמנון כהן:


את יודעת מה, תקשרי. אם זה יפתור לך את הבעיה, תקשרי בין הדברים. 

היו"ר משה גפני:


את אומרת דבר נכון, אבל התושבים בשדרות ובעוטף עזה לא צריכים לסבול כי יש בירוקרטיה שכתוצאה ממנה הסיעות לא מקבלות את מימון המפלגות. 

אמנון כהן:


שתבקש רביזיה. 

היו"ר משה גפני:


אל תבקשי רביזיה. חבר הכנסת אמנון כהן, אל תעזור לי. 

אורי יהודה אריאל:


רק בשבת קראנו "לפני עיוור לא תתן מכשול", ואתה עושה את ההיפך. "ויראת מאלוהיך".

היו"ר משה גפני:


עלינו לעשות כל מאמץ כדי לתמוך בשדרות ובעוטף עזה.

פאינה (פניה) קירשנבאום:


האמן לי שאני יודעת מה זה. ביקרתי שם לפני שבועיים. אני מנסה לעזור, אבל הדבר הזה לא בא על פתרונו. אני חוזרת ואומרת שגם בבחירות שנערכו עכשיו בערד אף רשימה לא קיבלה מקדמה של 15%, גם אלו שהגישו מסמכים לא קיבלו, בטענה שלמשרד הפנים אין כסף. זה כבר כסף שלא חזר לכנסת. 

יונתן בר סימנטוב:


הדברים הללו אמורים להיפתר ממש בקרוב. 

אמנון כהן:


אולי המנגנון הזה לא נכון? אולי צריך לשנות את המנגנון?

יונתן בר סימנטוב:


ייתכן. 

אמנון כהן:


הוא עובד על-פי חוק. עלינו לבדוק את המנגנון, אולי צריך לשנות אותו. אני אומר את זה ברצינות. בואו נבדוק את זה. ייתכן שכולם סובלים מזה. 

אורי יהודה אריאל:


אני מציע דבר אחר. אני מציע שנגיש הצעת חוק, לפיה אם המדינה לא עומדת בתשלום בזמן סביר היא תשא בעלות הריביות. זה נכון לכל מערכות הבחירות. 

יונתן בר סימנטוב:


כרגע מדובר על כ-200,000 שקלים. 

היו"ר משה גפני:


מר שיפמן אומר שיהדות התורה קיבלה את כל הכסף. 

יונתן בר סימנטוב:


תלוי בסיעות. יש סיעות שקיבלו וסיעות שלא קיבלו. 

פאינה (פניה) קירשנבאום:


לא קיבלו את 15% הנותרים שאמורים לקבל אחרי דוח מבקר המדינה. 

היו"ר משה גפני:


מדובר על הבחירות לרשויות המקומיות שנערכו לפני שנה וחצי. זה נראה לי משונה. 

פאינה (פניה) קירשנבאום:


מר יונתן בר סימנטוב יודע שמה שאני אומרת נכון. 

היו"ר משה גפני:


יהדות התורה קיבלה את הכסף. 

אורי יהודה אריאל:


יכול להיות שיש יחס מועדף ליושב-ראש ועדת הכספים? ...

פאינה (פניה) קירשנבאום:


אם אתם קיבלתם ואנחנו לא קיבלנו אז אני לא תומכת בשום העברה עכשיו. 

היו"ר משה גפני:


קיבלנו משום שאנחנו אשכנזים ... 

פאינה (פניה) קירשנבאום:


קיבלתם כי אתם מתפללים יותר מאתנו ...

היו"ר משה גפני:


אנחנו לא מתפללים על הכסף של מימון המפלגות. יש לנו דברים חשובים יותר להתפלל עליהם. את מעלה נושא, אבל באופן יחסי לכל המערך של הבחירות לרשויות המקומיות הוא די בשוליים. רוב הרשויות המקומיות קיבלו את ה-15%. 

פאינה (פניה) קירשנבאום:


אני לא מדברת על כולן. 

היו"ר משה גפני:


מר יונתן בר סימנטוב, אני מבקש שתבדוק את הדברים. אין לנו תלונה בעניין הזה. 

יונתן בר סימנטוב:


חשוב לי להדגיש שהדברים ייפתרו בקרוב מאוד. פנינו כבר לחשב. 

פאינה (פניה) קירשנבאום:


אם יהדות התורה קיבלה מימון על יותר רשימות לפי מספר חברי הכנסת והמימון עם המקדמה שקיבלתם כיסה לכם 100% אז אתם כבר לא צריכים לקבל ממשרד הפנים. 

יונתן בר סימנטוב:


אני מעריך שהתשלום יכול לצאת בתוך שבוע. 

היו"ר משה גפני:


היינו צריכים לקבל, וקיבלנו את התוספת בגלל דוח חיובי של מבקר המדינה. 


מר יונתן בר סימנטוב, אני מבקש שתהיה בקשר עם חברת הכנסת פאינה קירשנבאום ותגיד לה כיצד העניין מתפתח. אני לא רוצה שהיא תרגיש שנותנים לנו העדפה. לפי דעתי זה דבר אקראי לגמרי. 

פאינה (פניה) קירשנבאום:


מר יונתן בר סימנטוב, זה אקראי לגמרי? רק 'ישראל ביתנו' לא קיבלה?

יונתן בר סימנטוב:


הכסף לא שולם בערד ובעוד מקום אחד נוסף. בערד מדובר על כ-700,000 שקל ויש מקום נוסף שם מדובר על כ-200,000 שקל. 

פאינה (פניה) קירשנבאום:


אני יודעת שהחוב שלנו עומד על סך קרוב למיליון שקלים. 

היו"ר משה גפני:


אתם מתחילים להדאיג את הליכוד עם ההתפרסות שלכם ברשויות המקומיות ... 

פאינה (פניה) קירשנבאום:


בעניין הזה אני ישנה בשקט ... 

היו"ר משה גפני:


מר יונתן בר סימנטוב, תהיה בקשר עם חברת הכנסת פאינה קירשנבאום ותפתרו את הבעיה. 


מי בעד אישור פניות מספר 137-138? מי נגד? מי נמנע?

הצבעה

בעד פניות מספר 137-138 – רוב

נגד – אין 

נמנעים – אין

הפניות נתקבלו.

היו"ר משה גפני:


אין מתנגדים ואין נמנעים. פניות מספר 137-138 נתקבלו. 


פניות מספר 142-143, בעמוד 26 – מענקי האיזון. 

יונתן בר סימנטוב:


הפנייה התקציבית נועדה לתת תוספת של 584 מיליון שקלים למענקי האיזון בהתאם לסיכום התקציבי. הכסף מיועד לכל הרשויות המקומיות שמקבלות מענקי איזון. העברנו לכם הבוקר פקס שכולל פירוט כמה כל רשות מקומית מקבלת. 

אמנון כהן:


על-פי איזה פרמטר זה נקבע?

אורי יהודה אריאל:


תוכל להסביר את הנוסחה, מדוע בית-שאן, למשל, מקבלת 14 מיליון? זו לא נוסחה אחידה. בית-שאן, לפי דעתי, לא קיבלה לפי הנוסחה האחידה. בקעת בית-שאן מקבלת 7 מיליון, גם זה לא לפי הנוסחה. יש כמה חריגים ש"חטפו" קשה על-פי הדירוג הסוציו-אקונומי. על-פי איזו נוסחה איזנתם את הדברים? בסדר שאיזנתם אותם, אני רק מבקש לדעת על-פי איזו נוסחה. 

יונתן בר סימנטוב:


זאת נוסחת גדיש, בעקבות ועדה ציבורית שפעלה. הממשלה אימצה את החלטות ועדת גדיש. הכסף מחולק על-פי נוסחת גדיש למענקים. הוא נועד להביא את כל הרשויות המקומיות למצב זהה, של 80% מימוש. 

ציון פיניאן:


מה השינוי בדירוג הסוציו-אקונומי?

אורי יהודה אריאל:


בבקעת בית-שאן היתה ירידה גדולה במענקי האיזון בגלל הדירוג הסוציו-אקונומי.

פאינה (פניה) קירשנבאום:


אלה כל הרשויות המקומיות שמקבלות מענק איזון? דימונה לא מקבלת?

קריאה:


דימונה מופיעה ברשימה. 

אורי יהודה אריאל:


בקעת בית-שאן, שנולדתי בה לפני 58 שנים, לא קיבלה על-פי הנוסחה הרגילה. היא קיבלה מכה קשה בגלל הדירוג הסוציו-אקונומי. אני שואל על הדלתא. לא על הנוסחה הרגילה. 

יונתן בר סימנטוב:


הנוסחה מחשבת את הנתונים של הדירוג הסוציו-אקונומי. הנוסחה בודקת מצד אחד את ההכנסות הנורמטיביות של הרשות המקומיות ומצד שני את ההוצאות הנורמטיביות של הרשות המקומית. על-פי הדירוג הסוציו-אקונומי הנוסחה קובעת מה הרשות המקומית אמורה להוציא נורמטיבית. יש רשויות מקומיות שהשתנה להן הדירוג הסוציו-אקונומי, אבל זה משקף גם את המצב של הרשות. 

אורי יהודה אריאל:


אם אתם לא רוצים לענות, תגידו לי. הבנתי איך הנוסחה הרגילה עובדת. עכשיו אני שואל, תוספת מיוחדת ניתנה ל-4, 5 או 6 רשויות מקומיות, אחת מהן היא בקעת בית-שאן. אני שואל רק על זה, איך הוספתם, מה הדלתא. 

יונתן בר סימנטוב:


אני לא מכיר דבר כזה השנה. 

דוד בן שושן:


אין שום תוספת כזאת. כל הכסף הוקצה אך ורק על-פי נוסחת גדיש. 

ישראל מלאכי:


יש רשויות מקומיות ששיפיתם אותן דרך - - - 

דוד בן שושן:


יש מענקים מיוחדים. למשל בשנה שעברה, מעבר למענק האיזון שהוא כולו נוסחתי היתה תוספת שנקראה "מענק מיוחד", אז שיפינו את הרשויות המקומיות ויצרנו העלאה טכנית של שיעור המימוש. 

אורי יהודה אריאל:


למה נצרת לא נכללה בהסדר הזה?

יונתן בר סימנטוב:


אנחנו מדברים על הסדר משנה קודמת. 

דוד בן שושן:


מה שאתה רואה כרגע הוא על-פי נוסחת מענק האיזון. אין כאן עדיין כסף לשיפויים מיוחדים. לכן אתה יכול לראות השפעה קשה מאוד של הדירוג הסוציו-אקונומי. כרגע לא מדובר על שיפויים מיוחדים. 

אורי יהודה אריאל:


השאלה שלי היא על העבר ולא על מה שיהיה. את מה שמוגש כאן לאישורנו הבנתי. לגבי העבר אני מבקש לשאול על השיפוי לנצרת עלית ולירושלים. 

ציון פיניאן:


וגם לטבריה. 

דוד בן שושן:


ירושלים, למשל, נטולת מענק כבר שנים. 

אורי יהודה אריאל:


היא מקבלת מענק בירה. 

דוד בן שושן:


אני מדבר על מענק איזון. 

אורי יהודה אריאל:


אצלנו כאשר אומרים "בעזרת השם" – זה לא תמיד בעזרת ה', אלא בעזרת שם הסעיף. תגידו לנו הכול, כדי שנבין אתכם. אנחנו לא בקצב שלכם. תעזרו לנו. 

דוד בן שושן:


אני מתייחס למענק האיזון. ירושלים היא רשות נטולת מענק. נצרת עלית היא דוגמה נוספת לרשות מקומית שנפגעה כתוצאה משינוי הדירוג הסוציו-אקונומי. שם היתה ירידה של כ-10.5 מיליון שקלים ובעקבותיה הוחלט שכל משרדי הממשלה ינסו לעזור להם. 

ציון פיניאן:


מה עם טבריה?

פאינה (פניה) קירשנבאום:


ומה עם דימונה, שירדו להם 8 מיליון שקלים?

ציון פיניאן:


הדירוג הסוציו-אקונומי הוא לפי 2006. מאז עברו 4 שנים. יש רשויות מקומיות שמצבן השתפר ורשויות מקומיות שמצבן הורע. זה הולך לפי 2006. 

היו"ר משה גפני:


יש לכם תוכנית לשנות את המצב הזה? יש אי-שביעות-רצון ברבים מן הישובים בשל הדירוג הסוציו-אקונומי. מדובר על 256 ישובים.

דוד בן שושן:


יש פגיעה בעיקר במועצות אזוריות. 

היו"ר משה גפני:


יש פגיעה גם ברשויות מקומיות שמצבן קשה אבל לפי הלשכה המרכזית לסטטיסטיקה הדירוג הסוציו-אקונומי שלהן עלה. 

דוד בן שושן:


כרגע, בלי שום התחייבות, אנחנו מדברים על 2.4 שמוקצה בתוך מענק האיזון. ייתכן שבכסף הנוסף שיש, כאשר יגיע, ייעשה איזה תיקון. כרגע ה-2.4 מוקצה על-פי נוסחת מענק האיזון. 

ציון פיניאן:


זה המכתב שהוועדה קיבלה ממר בוחבוט. 

היו"ר משה גפני:


ומה עם 200 מיליון השקלים הנוספים?

פאינה (פניה) קירשנבאום:


הוא אומר ש-200 מיליון השקלים הללו יתקנו. 

היו"ר משה גפני:


מר בוחבוט מדבר כללית. המכתב שלו כללי.

ציון פיניאן:


מר בוחבוט מבקש לתקן היכן שהורע מצבן של רשויות מקומיות כתוצאה מן המעבר מאשכול סוציו-אקונומי 4 ל-5. 

היו"ר משה גפני:


אבל בסופו של דבר זאת צריכה להיות החלטה של משרד הפנים ושל משרד האוצר. אתם באים בדברים עם מרכז השלטון המקומי?

דוד בן שושן:


בפועל נערכו פגישות עם רשויות מקומיות שנפגעו. לא עם כולן. המצב הזה ידוע. אני לא אומר שאנחנו מתחייבים. 

היו"ר משה גפני:


אתה מבין מה קרה בטבריה, בכרמיאל, בנצרת עלית, בעפולה? 

דוד בן שושן:


גם עם אנשי נצרת עלית נערכה ישיבה בנוכחות מנכ"ל משרד הפנים. המצב הזה ידוע. כרגע ה-2.4 מגביל אותנו לעבוד על-פי נוסחת גדיש. 

פאינה (פניה) קירשנבאום:


אולי לא אחדש לך, אבל אני חייבת להגיד שתי מילים. מתכסים בנוסחת גדיש, אבל אתה יודע שכבר מזמן היא לא עונה על הצרכים. כאשר אני מסתכלת על ערד – עם כל הקושי שיש לעיר הזאת, שמתמודדת עם הסביבה ועם חוסר תעסוקה וכן הלאה, קיצצו בערד 9 מיליון שקל. התקציב היה 27 מיליון שקל וכעת הוא 16 מיליון שקל. כך אפשר פשוט להרוג את העיר. 

דוד בן שושן:


הנוסחה  מורכבת מכמה וכמה גורמים. צריך לראות למה היתה ירידה בתקציב. בכל רשות מקומית זה דבר אחר. אם חברת הכנסת קירשנבאום רוצה תשובה לגבי ערד, אני מוכן לבדוק. בכל רשות מקומית זה שונה. צריך לזכור שזה לא אחיד. 

פאינה (פניה) קירשנבאום:


אנחנו מדברים על מכלול. 

ציון פיניאן:


בטבריה קיצצו 10 מיליון שקלים. 

היו"ר משה גפני:


אני מציע שנקיים דיון יסודי על הנושא בכללותו. הכללים שעל-פיהם נותנים את מענקי האיזון מתחילים להיות אנכרוניסטיים, כאשר אתם במשרד הפנים מנסים למצוא תרופות נקודתיות לרשויות מקומיות שנפגעו באופן משמעותי. צריך לקיים על כך דיון. אתם צריכים לקיים דיון, אבל גם אנחנו נקיים על כך דיון. 

דוד בן שושן:


מענק האיזון מטבעו דינמי. זאת אומרת, אם מצבה של רשות מקומית משתפר, אם יש שיפור ביכולת שלה להביא הכנסות אז המענק שלה יורד. 

היו"ר משה גפני:


הבנתי. השאלה מה הבסיס שעליו בונים את המענק. 

ציון פיניאן:


השיפורים שלכם הם מ-2006. 

דוד בן שושן:


יש עוד מרכיבים שמשפיעים על הנוסחה.  

היו"ר משה גפני:


נצביע על פניות מספר 142-143. נקיים דיון על נושא מענקי האיזון. מר דוד בן שושן, אני מציע שתיערכו לעניין הזה. אתם מנסים למצוא תרופות, אבל השמיכה קצרה מדי: מושכים אותה בצד אחד ופוגעים בצד השני. אגב, התברר כאן מהממונה על מחוז הצפון שירד כסף מהרשויות היהודיות והועבר לרשויות הערביות. אני בעד לחזק אותן, אבל זה המצב. נכון?

דוד בן שושן:


כל הקצאה היא נקודתית, בהתאם לנתונים של הרשות המקומית. הקריטריון הוא לא רק מצב סוציו-אקונומי, אלא מושפע מן היכולת של הרשות המקומית להביא הכנסות. אם יש גידול בהכנסות מטבע הדברים מענק האיזון קטֵן. לכן אי אפשר לדבר רק על מצב סוציו-אקונומי. 

היו"ר משה גפני:


ראית את המכתב של מר בוחבוט?

דוד בן שושן:


כן. 

היו"ר משה גפני:


מי בעד הפניות? מי נגד? מי נמנע?

הצבעה

בעד פניות מספר 142-143 – רוב

נגד – אין 

נמנעים – אין

הפניות נתקבלו.

היו"ר משה גפני:


אין מתנגדים ואין נמנעים. פניות מספר 142-143 נתקבלו. 


פניות מספר 144-145, בעמוד 29. 

יאיר פינס:


תוספת לתקציב הביטחון בסך 750 מיליון שקל.

היו"ר משה גפני:


יש לי שאלה לגבי תקציב הביטחון. דיברנו בוועדה כמה פעמים על חיבור בסיסי צה"ל לביוב המרכזי, כי זה פוגע במקורות המים וגורם לנזקים סביבתיים בלתי רגילים. אני מבין שהתקיים על כך דיון בממשלה ושר הביטחון מנע קבלת החלטה. 

יאיר פינס:


אינני יודע מה היה שם. ככל הזכור לי, שר הביטחון הגיש הסתייגות לממשלה על הצעת ההחלטה וטען שההחלטה הזאת מהווה קיצוץ עקיף של תקציב הביטחון. 

היו"ר משה גפני:


אולי נזמין לכאן את שר הביטחון. בינתיים נמתין עם אישור הפנייה הזאת. מה זה "תשלום ריבית ועמלות"? מה הכסף הזה? אתה יכול לבדוק ולהגיד לוועדה מה הממשלה מתכוונת לעשות בסופו של דבר עם התקלה הגדולה הזאת של אי-חיבור בסיסי צה"ל למערכת הביוב, שעד לרגע זה לא נמצא לה פתרון?

יאיר פינס:


כן. 

היו"ר משה גפני:


בסדר, אז נדבר על זה אז. 

אורי יהודה אריאל:


אולי תוכלו לדווח לוועדה גם איך מתקדמת העבודה על-פי דוח ברודט, כלומר כמה צה"ל ומשרד הביטחון עשו כבר לפי המתווה שסוכם, מה הפיגור ואיך יוכלו להדביק אותו. 

יאיר פינס:


בנוגע להתייעלות?

אורי יהודה אריאל:


כן. 

יאיר פינס:


אתה מבקש שמשרד האוצר ידווח מה משרד הביטחון עשה בהקשר להמלצות דוח ברודט?

אורי יהודה אריאל:


לא אכפת לי שמשרד הביטחון ידווח, אם אתם חותמים למטה. היות ואני לא בטוח שתחתמו למטה אז או שיהיה דוח שלכם או שיהיו שני דוחות. 

יאיר פינס:


אנחנו יכולים להעביר לוועדה דוח סטטוס, אילו המלצות מתוך דוח ברודט בוצעו ואילו המלצות לא בוצעו. נוכל להעביר את זה אליך. 

אורי יהודה אריאל:


אני מציע שתעביר את זה לוועדה. זה יעניין את כל הוועדה. שאלתי האם אפשר להעביר לנו דוח סטטוס על ביצוע המלצות דוח ועדת ברודט. אמר מר יאיר פינס שהם יכינו דוח כזה ויעבירו לוועדה. אדוני היושב-ראש, זה בנוסף למה שביקשת. הצטרפתי לבקשתך והוספתי קומה משלי. 

היו"ר משה גפני:


יש לך הרבה שאלות ...

אורי יהודה אריאל:


רק למינהל האזרחי יש לי הרבה שאלות. עם כל השאר הרבה יותר פשוט. 

היו"ר משה גפני:


נחזור לפנייה מספר 134, בעמוד 18. ביקשנו הסבר על מפעלי כלכלה. 

אורי גבע:


הפנייה הזאת נועדה לתקצב את הפעילות השנתית של החברה למפעלי כלכלה, שהיא חברה ש-50% ממנה בבעלות המדינה ו-50% בבעלות ההסתדרות. היא מספקת פעילות רווחה והפעלה לעובדי המדינה, ובין היתר את "מועדון טוב", המועדון לעובדים. הם מגישים צפי פעילות שנתית, תוכנית עבודה שנתית למשרד האוצר, ובהתאם לתוכנית אנחנו מתקצבים אותם. זה בדיוק מה שנעשה כאן, מתקצבים אותם לכל השנה. 

היו"ר משה גפני:


זה בהתאם לפעילות?

אורי גבע:


הם מגישים תוכנית עבודה, של פעילות לעובדים, מה הם צריכים. מדובר על חלוקת מתנות וכן הלאה ואנחנו מתקצבים בהתאם, על-פי תוכנית העבודה. 

היו"ר משה גפני:


זה בעקבות הסכם עם ההסתדרות? בעקבות החלטת ממשלה?

אורי גבע:


זה הסיכום איתם. 

היו"ר משה גפני:


ממתי הסיכום הזה?

אורי גבע:


זה כך מידי שנה. אני לא יודע כמה שנים זה פועל, אבל כבר זמן רב. לאחרונה התנהל דיון בוועדה לענייני ביקורת המדינה, שבו ביקשו שלא נעכב את התקצוב הזה, שנגיש אותו מוקדם ככל הניתן. לכן אנחנו מגישים אותו עכשיו. 

היו"ר משה גפני:


כלומר, הממשלה משתתפת בפעילות של העובדים?

אורי גבע:


כן. 

היו"ר משה גפני:


יפה. זה דבר מבורך. 

אורי גבע:


זאת פנייה שמבוצעת מידי שנה. היתה לנו אותה פנייה גם ב-2009. 

היו"ר משה גפני:


לאיזה עובדים המועדון הזה שייך?

אורי גבע:


לכל עובדי המדינה. 

היו"ר משה גפני:


מי בעד הפנייה? מי נגד? מי נמנע?

הצבעה

בעד פנייה מספר 134 – רוב

נגד – אין 

נמנעים – אין

הפנייה נתקבלה.

היו"ר משה גפני:


אין מתנגדים ואין נמנעים. פנייה מספר 134 נתקבלה. 


אנחנו עוברים לחוברת השנייה של ההודעות, ואת זה נעשה מהר. בקשה מספר 38-009 – תמיכות בענפי משק. אין רפרנט. 


בקשה מספר 41-004 – רשות ממשלתית למים וביוב. 

דניאלה גרא:


הפנייה נועדה להעברת עודפי תקציב מ-2009 ל-2010 לרשות המים, לפעולות במשק המים. זה נועד בעיקר לפעולות החינוך וההסברה בעקבות המשבר, במסגרת התוכנית שעשו.

היו"ר משה גפני:


כמה כסף יש שם?

דניאלה גרא:


בשנה שעברה הקציבו כ-25 מיליון שקל להסברה. יש כאן גם ייעוץ בעניין התפלת מי-ים. יש כאן כמה דברים קטנים.

היו"ר משה גפני:


מי בעד הבקשה? מי נגד? מי נמנע?

הצבעה

בעד בקשה מספר 41-004 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 41-004 נתקבלה. 


בקשה מספר 42-002 – שיכון. 

צחי דוד:


מדובר בתקציבי הסיוע של משרד הבינוי והשיכון. העודפים הם התחייבויות מול בנקים ושכירות לטווח ארוך. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 42-002 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 42-002 נתקבלה. 


בקשה מספר 40-004 – תחבורה. 

אשר דולב:


זה 25% הנותרים של העודפים, הכול לפי בקשת משרד התחבורה, פרויקטים שכבר התחייבו אליהם. 

היו"ר משה גפני:


עבור מה?

אשר דולב:


רשות תעופה אזרחית, מטאורולוגיה. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 40-004 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 40-004 נתקבלה. 


בקשה מספר 43-004 – המרכז למיפוי ישראל. 

צחי דוד:


המרכז למיפוי ישראל, בין יתר עבודותיו מבצע עבודות עבור גורמי חוץ. מתקבלות שם הכנסות והעודפים מועברים משנה לשנה. אלה עודפים רגילים של התחייבויות. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 43-004 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 43-004 נתקבלה. 


בקשה מספר 51-005 – דיור ממשלתי. אין רפרנט. 


בקשה מספר 54-011 – רשות הטבע והגנים. 

עמית סדן:


הפנייה נועדה להעביר את 25% הנותרים מן העודפים המחויבים משנת 2009 לשנת 2010. 

היו"ר משה גפני:


התקציב של רשות הטבע והגנים הוא 173 מיליון שקל והוא גדל ל-187 מיליון שקל?

עמית סדן:


התקציב של רשות הטבע והגנים הוא לא 173 מיליון שקלים. סעיף 54 כולל בתוכו רשויות נוספות. 

היו"ר משה גפני:


אני מדבר על הסעיף של רשות הטבע והגנים – 173 מיליון שקל. 

עמית סדן:


עם העודפים זה מגיע ל-173 מיליון שקל. 

אורי יהודה אריאל:


אני מבקש רביזיה על הבקשה הזאת. אני צריך לבדוק דבר מה. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 54-011 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 54-011 נתקבלה. 


חבר הכנסת אורי אריאל מבקש רביזיה. תשתדל לבדוק את הדברים מהר כדי שנשחרר את הבקשה. 


פנייה מספר 54-010 – רשויות פיקוח, רשות הגז הטבעי. 

אודי רמר:


הפנייה נועדה להעביר את העודפים המחויבים משנת 2009 לשנת 2010 של רשות הגז הטבעי ושל הרשות לשירותים ציבוריים (חשמל). 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 54-010 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 54-010 נתקבלה. 


בקשה מספר 55-003 – אוצר. 

אורי גבע:


הפנייה נועדה להעביר את העודפים שבסעיף הפיתוח של משרד האוצר ורשות המסים, בהתאם לביצוע בפועל. מדובר בפרויקטים מתוקנים מתמשכים ועל כן יש שם עודף.

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 55-003 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 55-003 נתקבלה. 


בקשה מספר 57-002 – רשויות מקומיות. 

יונתן בר סימנטוב:


אלה עודפים משנת 2009 לשנת 2010, 25% הנותרים. 

היו"ר משה גפני:


בדואים בצפון, תקציבי פיתוח לרשויות במגזר הערבי, כבאות. מי בעד? מי נגד? מי נמנע?

הצבעה

בעד בקשה מספר 57-002  – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 57-002 נתקבלה. 


בקשה מספר 56-003 – נציבות שוויון זכויות. 

אושרה רודב:


הפנייה נועדה להעביר את העודפים המחויבים של נציבות שוויון זכויות לאנשים עם מוגבלויות. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 56-003 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 56-003 נתקבלה. 


בקשה מספר 32-015 – תמיכות במוצרים ציבוריים. 

אורן משה:


אני רפרנט תקשורת. זה 25% השלמת העודפים המחויבים משנה שעברה. המשמעות של הפעילות שלהם היא תמיכה ברכישת ממירים למשפחות נזקקות בהתאם לחוק הרשות השנייה. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 32-015 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 32-015 נתקבלה. 


בקשה מספר 30-008.

אופיר להב:


אני נציג המשרד לקליטת העלייה. מדובר ב-25% מעודפי 2009 שעוברים ל-2010 בכלל פעולות המשרד. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 30-008 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 30-008 נתקבלה. 


בקשה מספר 29-005 – בינוי ושיכון. 

צחי דוד:


מדובר בתקציב השוטף של המשרד, סכומים שלא בוצעו בשנת 2009, תוכנית החומש ושיקום שכונות, שם קצב הביצוע נמוך יותר מן הצפוי ולכן העודפים מתגלגלים משנה לשנה. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 29-005 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 29-005 נתקבלה. 


בקשה מספר 26-008 – המשרד להגנת הסביבה.

עמית סדן:


אני רפרנט הגנת הסביבה. יש כאן תוספת של 25% בהעברת עודפים מ-2009 ל-2010.

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 26-008 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 26-008 נתקבלה. 


בקשה מספר 25-004 – תגמולים לנכים. 

אודי רמר:


אני יכול להציג. זה העברת עודפים מחויבים משנת 2009 לשנת 2010 של הלשכה לשיקום נכים. 

היו"ר משה גפני:


זה נכי רדיפות הנאצים. מי בעד? מי נגד? מי נמנע?

הצבעה

בעד בקשה מספר 25-004 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 25-004 נתקבלה. 


בקשה מספר 32-016 – הוצאות משק הדלק לשעת חירום. 

אודי רמר:


הפנייה נועדה להעביר עודפים מחויבים משנת 2009 לשנת 2010 עבור הוצאות משק הדלק. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 32-016 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 32-016 נתקבלה. 


בקשה מספר 34-007 – משרד התשתיות הלאומיות. 

אודי רמר:


גם כאן יש העברת עודפים לפעילות משרד התשתיות הלאומיות, בעיקר בתחום אנרגיה מתחדשת והתייעלות אנרגטית. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 34-007 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 34-007 נתקבלה. 


בקשה מספר 32-018.

דניאלה גרא:


הפנייה נועדה להעברת עודפים משנת 2009 לשנת 2010, לתמיכות בייצור חקלאי ולתמיכות אחרות. 

היו"ר משה גפני:


על-פי חוק הגליל? 

דניאלה גרא:


בין היתר. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 32-018 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 32-018 נתקבלה. 


בקשה מספר 32-017 – תמיכות בחקלאות. 

דניאלה גרא:


גם כאן הפנייה נועדה להעברת עודפי תקציב, בעיקר תמיכות במחירי מים, לפי הסכם המים עם החקלאים.

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 32-017 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 32-017 נתקבלה. 


בקשה מספר 67-004 – משרד הבריאות. 

רועי כפיר:


אלה עודפים מחויבים מ-2009 ל-2010. 

היו"ר משה גפני:


"תמיכה בקופת-חולים כללית על-פי הסכם הבראה". מה זה? 

רועי כפיר:


לקופת-חולים כללית יש תקציב פיתוח במסגרת סעיף 67 שמשווה את התנאים לבתי-חולים ממשלתיים. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 67-004 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 67-004 נתקבלה. 


בקשה מספר 60-004 – משרד החינוך. 

אורי יהודה אריאל:


הרפרנט עדיין לא הגיע. זה ה-25%. 

היו"ר משה גפני:


שיבוא מישהו. אני לא רוצה לעכב את זה. 


בקשה מספר 68-011 – רשות האוכלוסין, ההגירה ומעברי גבול. 

יונתן בר סימנטוב:


אני רפרנט פנים. הפנייה נועדה להעביר את 25% הנותרים של העודפים. זה נובע בעיקר מהפרויקט הביומטרי שקצת התעכב והיו בו עודפים, וכל מיני תוספות שניתנו לקראת סוף השנה ובגינן נוצרו עודפים. לכן זה עובר כעודפים עכשיו. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 68-011 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 68-011 נתקבלה. 


בקשה מספר 07-007 – המשרד לביטחון הפנים. 

יאיר אידר:


אני רפרנט לביטחון פנים. הפנייה נועדה להעביר 25% עודפים מחויבים משנת 2009 לשנת 2010.

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 07-007 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 07-007 נתקבלה. 


בקשה מספר 52-004 – פיתוח המשרד לביטחון הפנים.

יאיר אידר:


זה סעיף הפיתוח של המשרד. גם פנייה זאת נועדה להעביר 25% עודפים מחויבים. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 52-004 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 52-004 נתקבלה. 


בקשה מספר 83-029 – הוצאות פיתוח. מה זה?

עופר מרגלית:


הפנייה נועדה להעברת עודפי תקציב משנת 2009 לשנת 2010. מדובר בעיקר בפרויקט מרכב"ה ובקרנות המנוף. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 83-029 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 83-029 נתקבלה. 


בקשה מספר 79-011 – פיתוח התחבורה, חוצה ישראל.

אשר דולב:


אני רפרנט תחבורה. גם כאן זה 25% של עודפים בפרויקטים שמחויבים כבר – מערכות הסעת המונים. 

היו"ר משה גפני:


מה זה "חוצה ישראל"?

אשר דולב:


חברת חוצה ישראל היא החברה שעושה בקרה על כביש 6.

היו"ר משה גפני:


את זה אני יודע. אבל לשם מה מיועד התקציב?

אשר דולב:


יש כל מיני פרויקטים, בעיקר בדרום, שבהם הכביש נבנה לא על-ידי הסקטור הפרטי אלא על-ידי "חוצה ישראל" עצמה. 

היו"ר משה גפני:


היכן שהכביש אינו כביש אגרה?

אשר דולב:


כן. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 79-011 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 79-011 נתקבלה. 


בקשה מספר 78-005 – פיתוח תיירות. 

צחי דוד:


מדובר בסעיף בתקציב הפיתוח של משרד התיירות, שמטבעו מועברים בו עודפים, והגנת ים המלח. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 78-005 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 78-005 נתקבלה. 


בקשה מספר 76-003 – פיתוח אזורי תעשייה, מפעלים במצוקה.

אורי יהודה אריאל:


כמה כסף יש בכל החוברת הזאת? מישהו מכם יודע להגיד לנו?

צחי דוד:


מדובר בתקציב הפיתוח של אזורי תעשייה במשרד התעשייה, המסחר והתעסוקה.

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 76-003 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 76-003 נתקבלה. 

 
בקשה מספר 73-004 – מפעלי מים. 

דניאלה גרא:


הפנייה נועדה להעברת עודפי תקציב משנת 2009 לשנת 2010, לפעולות ניקוז. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 73-004 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 73-004 נתקבלה. 


בקשה מספר 09-004 – משרד החוץ. 

אורי גבע:


הפנייה נועדה להעביר את 25% העודפים המחויבים הנותרים להעברה, שעיקרם פיתוח ובינוי נציגויות בחוץ-לארץ. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 09-004 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 09-004 נתקבלה. 


בקשה מספר 04-026 – משרד ראש הממשלה, המשרד לפיתוח הנגב והגליל. 

צחי דוד:


עיקר העודפים של המשרד לפיתוח הנגב והגליל הם מן הרשויות: הרשות לפיתוח הנגב, הרשות לפיתוח הגליל, ופרויקטים מתמשכים, כמו פרויקט "עלה נגב" ופרויקטים נוספים שהמשרד עושה. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 04-026 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 04-026 נתקבלה. 


בקשה מספר 04-025 – משרד ראש הממשלה, סטטיסטיקה ממלכתית, אמרכלות, שירותי דת. 

אורי גבע:


הפנייה נועדה להעביר עודפים ליחידות הסמך במשרדים שנמצאים בסעיף 04, שבתוכם נמצאים אכן הלשכה המרכזית לסטטיסטיקה, הרבנות הראשית, "נתיב".

אורי יהודה אריאל:


מה זה באמרכלות: "מימון פעולות תוכנית"?

קריאה:


זה ההתנתקות. זה שייך ל"תנופה".

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 04-025 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 04-025 נתקבלה. 


בקשה מספר 03-002. אני לא מבין. איזה שר צריך לאבטח?

אורי גבע:


את כולם. 

היו"ר משה גפני:


אבל יש שרים שלא צריך לאבטח אותם, הם לא בדרגת סיכון כי לא מכירים אותם. לא חבל על הכסף?

אורי גבע:


השב"כ סבור שמכירים אותם. השב"כ מנחה לעשות את האבטחה. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 03-002 – 1

נגד – 1

נמנעים – אין

הבקשה נתקבלה.

היו"ר משה גפני:


אחד בעד ואחד מתנגד. בקשה מספר 03-002 לא נתקבלה. 

אורי יהודה אריאל:


אל תתרגש, מחר תוכל להביא את זה שוב. האם האבטחה שלהם תיפסק בגין זה? אני נגד. מספיק עם כל השטויות האלה. לא חייבים לבזבז כסף בצורה הזאת. יש לי דרכים טובות יותר לבזבז כסף, למשל במינהל האזרחי. 

היו"ר משה גפני:


במקום אבטחת שרים אתה רוצה פקחים ביהודה ושומרון?

אורי יהודה אריאל:


כן, למשל, לצורך פיקוח על הבנייה הערבית. 

היו"ר משה גפני:


אני מבקש רביזיה. 


בקשה מספר 23-014 – משרד הרווחה. 

חנן פריצקי:


אני נציג משרד הרווחה. הפנייה נועדה לאפשר העברת עודפים. יש כאן בעיקר קרן סיוע לעמותות, ילדים בסיכון, כמה פרויקטים שנמצאים אצלנו בעודפים. 

אורי יהודה אריאל:


כמה אחוז זה מהתקציב?

חנן פריצקי:


יש כאן 123 מיליון שקלים, זה 25%. השנה יש לנו דווקא כ-10% בעודפים, בעיקר בגלל קרן הסיוע ותוכנית ילדים בסיכון, שהיא תוכנית רב-שנתית, אבל זה לא מייצג. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 23-014 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 23-014 נתקבלה. 


האם הגיע הרפרנט של החינוך? לא. 


בקשה מספר 70-012 – משרד הבינוי והשיכון. 

צחי דוד:


מדובר בתקציב הפיתוח של משרד הבינוי והשיכון, משקים סגורים לפיתוח, בין היתר בעיר מודיעין ובעיר אלעד, פרויקטים נוספים של המשרד, כמו רכישת דירות נ"ר ועוד כהנה וכהנה פרויקטים מתמשכים וארוכי-טווח. 

היו"ר משה גפני:


למה זה חוזר על עצמו? הישובים הללו הופיעו גם בפנייה הקודמת. 

צחי דוד:


שם היה ה-75% וכאן ה-25%. 

היו"ר משה גפני:


זה לא 25%. על כל פנים, מבחינת חלוקת הישובים זה לא 25%. מה שאתם מבקשים כאן לישובים זה לא 25%. למשל בראש העין היה 130 מיליון שקל. 

צחי דוד:


ראש העין זה תקצוב נפרד. מה שאתה רואה כאן זה ראש העין קטן, ישן. הפנייה שאתה זוכר לא היתה בעודפים, אלא היתה פנייה אחרת. בשנים הקרובות הולך להיות פרויקט גדול מאוד בראש העין, של 7,000 יחידות דיור. אין קשר בין הדברים. שם זה לא היה עודפים. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 70-012 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 70-012 נתקבלה. 


בקשה מספר 33-008.

דניאלה גרא:


הפנייה נועדה להעברת עודפי תקציב משנת 2009 לשנת 2010 עבור משרד החקלאות והחטיבה להתיישבות. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 33-008 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 33-008 נתקבלה. 


בקשה מספר 24-003 – משרד הבריאות. 

רועי כפיר:


מדובר בהעברה של עודפים מחויבים מ-2009 ל-2010, בעיקר לפעולות של משרד הבריאות כספק שירותים. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 24-003 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 24-003 נתקבלה. 

 
בקשה מספר 18-006 – רשויות מקומיות. 

יונתן בר סימנטוב:


הפנייה התקציבית נועדה להעביר את 25% הנותרים של העודפים המחויבים, בעיקר בתחומי מענק האיזון, המענק המותנה, הפיתוח ותוכניות הבראה.

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 18-006 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 18-006 נתקבלה. 


בקשה מספר 14-002 – בחירות ומימון מפלגות. 

יונתן בר סימנטוב:


גם כאן זה 25% העודפים הנותרים. זה נבע מכך שהחלק הנוסף של ה-15% התעכב. זה לא הבחירות לרשויות המקומיות אלא הבחירות לכנסת.

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 14-002 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 14-002 נתקבלה. 


בקשה מספר 13-014.

אורי גבע:


מדובר בעודפים מחויבים בסעיף הוצאות שונות, שעיקרם תשלומי מס הכנסה שלילי לגבי זכאים שהגישו בסוף שנת 2008 ובמהלך שנת 2009, אבל את התשלום הם מקבלים בשנת 2010.

היו"ר משה גפני:


מה זה "הפרטת בנקים"?

אורי גבע:


יש תוכנית תקציבית לנושא הזה. הפעולה האחרונה שביצעו היא הפרטת הבנק לפיתוח התעשייה. מעבירים תשלומים בהתאם. 

היו"ר משה גפני:


מה זה "הסכמים קואליציוניים"?

אורי גבע:


"הסכמים קואליציוניים" זה הסכמים קואליציוניים. 

היו"ר משה גפני:


מה זה? מה הכסף הזה – 492,000 שקל?

אורי יהודה אריאל:


האם אתה מצפה שפקידים במשרד האוצר יהיו מעורבים בהסכמים הקואליציוניים של אגודת ישראל?

היו"ר משה גפני:


לא. מה זה?

אורי גבע:


אני לא יודע בדיוק למה מתייחסים 492,000 השקלים הללו. 

היו"ר משה גפני:


תבדוק ותגיד לי. מי בעד? מי נגד? מי נמנע?

הצבעה

בעד בקשה מספר 13-014 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 13-014 נתקבלה. 


בקשה מספר 10-003 – המועצה הלאומית לביטחון.

אורי גבע:


הפנייה נועדה להעביר עודפים שעיקרם פעולות הפיתוח ללוחמה בטרור של המטה ללוחמה בטרור. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 10-003 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 10-003 נתקבלה. 


בקשה מספר 06-005 – משרד הפנים. 

יונתן בר סימנטוב:


מדובר ביתרת העודפים המחויבים של משרד הפנים. יש סכום שנובע מתוספות שניתנו לקראת סוף השנה; באגף לעדות לא יהודיות זה נובע ממבני דת לעדות לא יהודיות שהיה עיכוב בבנייה שלהם; ובמינהל תכנון יש סכום נוסף שנובע מהתקשרויות עם יועצים ותוכניות מיתאר שהתעכבו. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 06-005 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 06-005 נתקבלה. 


בקשה מספר 04-027 – משרד ראש הממשלה. 

צחי דוד:


זה המשרד לשירותי דת שמתוקצב בסעיף 04 של משרד ראש הממשלה. עיקר העודפים הוא פיתוח מבני דת – 22 מיליון שקל מתוך 26 מיליון שקל. באופן טבעי לוקח למשרד קצת יותר זמן לבצע פיתוח מבני דת, וכן יש כאן עודפים המועברים משנה לשנה.

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 04-027 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 04-027 נתקבלה. 


בקשה מספר 21-005. 

דני גלושנקוב:


אני רפרנט השכלה גבוהה. מדובר ביתרת העודפים המחויבים של שנת 2009 עבור אי-ביצוע במינהל ות"ת.

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 21-005 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 21-005 נתקבלה. 


בקשה מספר 19-007 – משרד המדע והטכנולוגיה.

דני גלושנקוב:


גם כאן אלה יתרת עודפים מחויבים לשנת 2009 שמועברים לשנת 2010.

רפרנט תרבות:


היתה כאן טעות. תקנה 19 מתחלקת למדע ותרבות. זה הפנייה של תרבות. עיקר העודפים הם תמיכות שלא הספיקו לחלק. 

היו"ר משה גפני:


יש הצגה שנקראת "כתם לידה" שממומנת על-ידי מינהל התרבות. נכון שמינהל התרבות מממן את ההצגה "כתם לידה"?

רפרנט תרבות:


אינני יודע. אני לא מכיר. משרד התרבות מקפיד מאוד על קריטריונים ועל שקיפות בחלוקת התמיכות שלו. 

היו"ר משה גפני:


הקריטריונים לא רלוונטיים. עם קריטריונים אפשר להגיע לגיהנום. מי בעד? מי נגד? מי נמנע?

הצבעה

בעד בקשה מספר 19-007 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 19-007 נתקבלה. 


אתה אחראי על התרבות? תעשה לי טובה ותבדוק אם משרד התרבות מממן את ההצגה "כתם לידה". 

רפרנט תרבות:


אחזיר לך תשובה. 

היו"ר משה גפני:


בקשה מספר 19-006 – משרד המדע. 

דני גלושנקוב:


מדובר על מחקרים רב-שנתיים במשרד המדע ויש כאן עודפים שמגולגלים משנת 2009 לשנת 2010.

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 19-006 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 19-006 נתקבלה. 


בקשה מספר 17-005 – תיאום הפעולות בשטחים. נשאיר את זה בינתיים. 


בקשה מספר 16-005 – הוצאות חירום אזרחיות, מיגון אוכלוסייה, 610,000 שקלים. 

עופר מרגלית:


אלה עודפים משנה קודמת, שעיקרם תוכנית המיגון ומסיכות אב"כ.

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 16-005 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 16-005 נתקבלה. 


הייתי צריך לקבל תשובה מה מתכננים עם מסיכות אב"כ לבעלי זקנים. לא קיבלתי תשובה. 

עופר מרגלית:


העלות של מסיכות לבעלי זקנים היא עוד 200 מיליון שקל מתוך עלות של מיליארד שקל. זה לכלל האוכלוסייה. התוספת כדי להוסיף מסיכות מיוחדות לבעלי הזקנים היא עוד 200 מיליון שקל. זה תלוי בסדר העדיפויות של פיקוד העורף. 

היו"ר משה גפני:


התקציב המועבר עומד על סך מיליארד שקלים?

עופר מרגלית:


אין עדיין תקציב. ההערכה שלהם לעלות של מיגון כלל האוכלוסייה היא בין 1.1-1.3 מיליארד שקל אם לוקחים גם אנשים עם זקנים, ויש סדר עדיפויות. ככל שייכנס תקציב כך יגדל המיגון. זה לא קשור אלינו. 

היו"ר משה גפני:


בקשה מספר 37-005 – משרד התיירות.

צחי דוד:


מדובר בתקציבו השוטף של משרד התיירות. העודפים נובעים מאי-ביצוע בסוף השנה.

היו"ר משה גפני:


מי בעד? מי נגד? מי נמנע?

אורי יהודה אריאל:


אני נגד. תחליט אם אתה רוצה להצביע. 

היו"ר משה גפני:


למה?

אורי יהודה אריאל:


אני צריך לבדוק משהו. 

היו"ר משה גפני:


אם כך, לא אצביע על הבקשה. 


בקשה מספר 05-012 – משרד האוצר. 

אורי גבע:


הפנייה נועדה להעביר את שאר העודפים המחויבים.

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 05-012 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 05-012 נתקבלה. 


נעבור לשתי בקשות של משרד החינוך. בקשה מספר 20-011, בעמוד 82. 

דני גלושנקוב:


הפנייה נועדה להעביר את יתרת ה-25% מן העודפים המחויבים של משרד החינוך. רוב הפנייה היא על תוכניות רב-שנתיות שהמשרד מעביר משנה לשנה ועל כן נדרשים העודפים. 

היו"ר משה גפני:


זה לא רב-שנתי אלא זה מועבר משנה לשנה. זה נוגע בעיקר לשכר. מי בעד? מי נגד? מי נמנע?

הצבעה

בעד בקשה מספר 20-011 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 20-011 נתקבלה. 


בקשה מספר 60-004, בעמוד 47. 

דני גלושנקוב:


מהות הבקשה יתרת 25% העודפים הנותרים בגין פיתוח במשרד החינוך. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 60-004 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 60-004 נתקבלה. 


אני מצביע על הרביזיה שלי לגבי אבטחת שרים. מי בעד הרביזיה? מי נגד? מי נמנע?

הצבעה

בעד הצעת הרביזיה על בקשה מספר 03-002 – 1 

נגד – אין 

נמנעים – אין

ההצעה נתקבלה.

היו"ר משה גפני:


הצעת הרביזיה נתקבלה. 


מי בעד אישור הבקשה? מי נגד? מי נמנע?

הצבעה

בעד בקשה מספר 03-002 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 03-002 נתקבלה. 


בקשה מספר 39-004, בעמוד 139.

אורן משה:


אני רפרנט תקשורת. מדובר ביתרת 25% עודפים מחויבים שמועברים מתקציב שנת 2009 לתקציב שנת 2010.

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 39-004 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 39-004 נתקבלה. 


בקשה מספר 38-010.

צחי דוד:


מדובר בתמיכות לפי חוק עידוד השקעות הון. באופן טבעי בתמיכות הללו התקצוב לא מתבצע במלואו בשנה וחלק מן העודפים עוברים לשנה שלאחר מכן. 

היו"ר משה גפני:


מי בעד? מי נגד? מי נמנע?

הצבעה

בעד בקשה מספר 38-010 – רוב

נגד – אין 

נמנעים – אין

הבקשה נתקבלה.

היו"ר משה גפני:


אין מתנגדים ואין נמנעים. בקשה מספר 38-010 נתקבלה. 


הישיבה נעולה. תודה רבה לכל המשתתפים. 

הישיבה ננעלה בשעה 13:30

